Een dood ná vroue op plaas oorval wordFoto: Verskaf deur SAPD Twee verdagtes is in hegtenis geneem en een doodgeskiet ná ŉ groep rowers Dinsdag in die vroeë oggendure op ŉ plaas in die Alexandria-gebied in die Oos-Kaap toegeslaan het. Kapt. André Beetge, woordvoerder van die polisie, sê twee vroue, onderskeidelik 72 en 76 jaar oud, is tussen 02:30 en 04:30 in hul huis op die plaas deur drie mans oorval wat met messe gewapen was. “Daar word vermoed hulle het toegang tot die huis verkry deur ŉ venster te breek terwyl die vroue geslaap het,” sê Beetge. Die aanvallers het verskeie items, waaronder ŉ .38-rewolwer, uit die huis geroof en met die vroue se wit Isuzu-bakkie op die vlug geslaan. “Omstreeks 05:50 is die voertuig deur lede van die polisie se blitspatrollie op die R335 naby Motherwell opgemerk. ŉ Kort jaagtog het ontstaan wat in Siqwanestraat tot ŉ einde gekom het toe die bestuurder van die voertuig byna teen die muur van ŉ huis vasgejaag het,” sê Beetge. Hy sê die bestuurder het uit die bakkie gespring en ŉ skietgeveg het tussen die verdagtes en die polisie ontstaan. Die bestuurder is doodgeskiet terwyl die ander twee verdagtes op die plek in hegtenis geneem is. Riaan Scheepers (Foto: Verskaf) “’n Speelgoedvuurwapen is naby die bestuurder [se liggaam] gevind,” sê Beetge. Hy het bevestig die oorledene is 35 jaar oud, maar sê sy naam kan nie bekendgemaak word totdat sy naasbestaandes van sy dood in kennis gestel is nie. Die ander twee verdagtes, onderskeidelik 37 en 50 jaar oud, sal Donderdag in die Alexandria-landdroshof verskyn op aanklagte van huisroof en besit van ŉ gesteelde voertuig en gesteelde goedere. Nog aanklagte kan later bygevoeg word. Dit is nie die eerste keer dat die Alexandria-gemeenskap deur plaasaanvallers geteiken word nie. Die wrede aanval in November 2017 op Riaan Scheepers, ŉ geliefde beesboer van dié distrik, het skokgolwe deur die land gestuur. Scheepers is op ŉ Saterdagoggend buite sy huis oorval en so erg aangerand dat hy vier skedelkrake en talle steekwonde aan sy kop opgedoen het. Hy is onmiddellik ná die aanval in ŉ geïnduseerde mediese koma geplaas, maar selfs nadat die verdowing gestaak is, het hy nooit weer sy bewussyn herwin nie. Hy het op 19 Desember 2017 in die hospitaal gesterf. Bulelani Bafo Zozi (21) en Siphamandla Petse (24) is in November verlede jaar lewenslange tronkstraf vir die moord op Scheepers opgelê.